Birthe Skaarup (DF), 1998-11-26:
Jeg vil lige høre sundhedsministeren om internetoplysningerne:
Nu er det jo sådan, at ikke alle borgere har mulighed for at gå ind på Internet og netop plotte sig ind på de her oplysninger, når det er nødvendigt, og derfor vil jeg spørge, om man vil iværksætte nogle andre tiltag for de borgere, der ikke har adgang til Internet.
En anden ting er evalueringscenteret, og dér spurgte jeg i mit første indlæg om faggrænserne: Kan det være en af opgaverne for det her evalueringsinstitut at gå ind på netop det område?
For vi ved jo, at det er noget af det, der kan sikre en bedre effektivitet og ressourceudnyttelse i sygehusvæsenet.
Det er jo klart, at der er nogle gode grunde til, at Dansk Folkeparti har fremsat det her forslag.
Der er ikke nogen, der må være i tvivl om Sundhedsstyrelsens udmelding nu, og det tror jeg heller ikke Sundhedsministeren er, for det er jo sådan, at Sundhedsstyrelsen anbefaler vaccination nu.
Den gør det ud fra fem kriterier: Personer med kroniske og behandlingskrævende lunge- eller kredsløbssygdomme, personer med medfødte eller erhvervede immundefekter og personer med andre sygdomme, hvor tilstanden ifølge lægens vurdering medfører, at influenza udgør en alvorlig sundhedsmæssig risiko.
Ligeledes personer, der bor på plejehjem eller lignende, og personer på 65 år eller derover. Denne anbefaling skal ses ud fra, at omkring 90 pct. af de 1.000-2.000 influenzabetingede dødsfald, der registreres under influenzaepidemier i Danmark, faktisk rammer personer over 65 år.
Der er sådan, at der foreligger flere undersøgelser af influenzavaccinens beskyttende virkning, og det er helt klart, at den giver en beskyttelse på 60-80 pct. mod sygdom forårsaget af influenzavirus.
Hvad angår den forebyggende effekt mod alvorlige komplikationer - hospitalsindlæggelse og dødsfald - er den beskyttende effekt faktisk på 70-80 pct. hos ældre mennesker.
Det er klart, at når vi ser på, hvad den enkelte pensionist har tilovers i sit budget, er det mange penge for et ægtepar at skulle hen at aflevere 400-500 kr.
Nogle steder er det så noget mindre, men når man er to, kan det altså blive til mange penge ud over alt det, man får pålagt her i den efterfølgende tid
Som andre har været inde på, er der gratis influenzavaccination nogle steder, i Esbjerg, i Bornholms Amt og i Københavns Kommune, og vi ved også, at det i Københavns Kommune er en forsøgsordning.
Det er også sådan, at en yderligere begrundelse for forslaget er, at såfremt det skal have en mening, når vi siger, at Danmark er et velfærdssamfund, må det efter vores mening være en selvfølge, at samfundet altid hjælper de svageste.
Vi taler så meget om trivsel og om livskvalitet for ældre, men lige så snart vi begynder at tale om økonomien, er
Det sparer i form af sengepladser
på sygehusene, hjemmehjælp, medicin, vagtlæger, praktiserende læger og hjemmesygeplejersker. Vi havde selvfølgelig håbet på, at dette forslag blev modtaget velvilligt, ud fra, at et stik hos lægen kan holde en influenza ude i kulden, men også ud fra, at Dansk Folkeparti mener, det bør være en opgave for det offentlige at sikre, at ældre hvert år får et tilbud om gratis vaccination.
Fru Tove Videbæk siger så, at der står: et ensartet helbred, og fru Tove Videbæk kan da godt have ret i, at det lyder lidt sjovt.
Men vi har jo talt så meget om, og det har
sundhedsministeren også, at vi skal have et ensartet tilbud i hele landet.
Det her er et ensartet tilbud i hele landet til de svage grupper, hvis vi får det indført, og det synes jeg er værd at holde sig for øje.
Det er sådan, at i Københavns Kommune har 60 pct. af de i alt 63.000 indbyggere over 70 år taget imod tilbudet om gratis vaccination.
I Københavns Kommune går man ud fra en pris på 115 kr. pr. vaccination, og det vil sige, at det koster omkring 4,3 mio. kr.
Det synes jeg er noget, man må tage med i betragtning, når man taler videre om dette forslag.
Det er også vigtigt, synes jeg, at Københavns Kommune ikke har foretaget en analysevurdering af, om tilbudet om gratis influenzavaccination til ældre har sparet udgifter til hospitals- eller plejehjemsindlæggelser, eller om tilbudet har kunnet reducere antallet af dødsfald blandt ældre.
Man må tage alle aspekter med i det her, også det, at kommunen deltager i en arbejdsgruppe om medicinsk teknologivurdering under Sundhedsstyrelsen, som vil kigge nærmere på effekten af influenzavaccination af ældre.
Det er klart, at den gør det ud fra, at der altså er nogle gode ting i det her forslag, ikke alene de ting, jeg har nævnt her om den forebyggende virkning, men også med hensyn til, at vi skal kigge på vores velfærdssamfund.
Der er flere ordførere, der har været inde på, hvor vi så skal tage disse penge fra.
Det er jo et prioriteringsspørgsmål.
Der er mange gode ideer, og jeg hørte lige én, der sagde, at vi eksempelvis kunne tage dem fra partistøtten.
Det var da en helt udmærket idé, men der er jo også andre områder.
For hvert parti er det et prioriteringsspørgsmål, om man vil gå hen og hjælpe de ældre med en sådan influenzavaccination.
Fru Tove Fergo siger så, at det er en amtsopgave.
Problemet er jo, at man skyder det fra sig rundtomkring.
Kommunerne siger, det er en amtsopgave.
Esbjerg Kommune har givet tilbudet.
Amterne siger så, det er en statsopgave.
Vi kommer aldrig ud over den dér samfundsøkonomiske kassetænkning, hvis vi ikke her fra Folketingets side vil gå ind og hjælpe netop i forbindelse med en influenzavaccination.
Fru Henriette Kjær sagde, at udgiften er til at overkomme.
Det kan godt være, men jeg kender altså også nogle, for hvem udgiften ikke er til at overkomme, når vi er oppe i det prislag, der er tale om.
Så er der Enhedslisten, der har taget godt imod forslaget, og jeg kan da også mærke på flere af ordførerne, at de ikke helt vil afvise dette forslag.
Lad os nu få en snak om det i udvalget, og lad os så tage lidt med ind, hvad den medicinske teknologivurdering siger om det her, for jeg tror ikke på sundhedsministerens beregning om, at det kommer til at koste 60-135 mio. kr., når man i Københavns Kommune har regnet ud, at det koster 115 kr. pr. vaccination.
Det må kunne gøres billigere.
Men som sagt, jeg synes, der er lidt åbning undervejs her, og jeg håber, at vi får en god og ordentlig udvalgsbehandling af dette forslag.
Vi ser i hvert fald frem til det fra Dansk Folkepartis side, og vi håber, at de partier, der er imod, vil gå hjem og kigge lidt i papirerne
igen og se på, hvor meget vi får ud af det her forslag, som vi i Dansk Folkeparti synes er rigtig, rigtig godt.